Regolament Tal-Kummissjoni (KEE) Nru 409/90
tas-16 ta' Frar 1990
li jemenda r-Regolament (KEE) Nru 584/75 li jippreskrivi regoli dettaljati sabiex tiġi applikata s-sistema ta' l-appalt għar-rifużjoni fuq l-esportazzjonijiet tar-ross
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 1431/76 tal-21 ta' Ġunju 1976 li jippreskrivi regoli ġenerali għall-konċessjoni ta' rifużjoni fuq l-esportazzjoni għar-ross u l-kriterji li jiffissaw l-ammont ta' dawn ir-rifużjonijiet [1], u partikolarment Artikolu 4(2) miġjub fih,
Billi t-tieni subparagrafu ta' Artikolu 1(2) tar-Regolament tal-Kummissjoni (KEE) Nru 584/75 [2], kif l-aħħar emendat bir-Regolament (KEE) Nru 379/89 [3], jipprovdi illi jrid jgħaddi perjodu taż-żmien ta' mill-inqas 15-il jum bejn id-data tal-pubblikazzjoni ta' l-avviż għal stedina għall-offerti u l-ewwel data preskritta għas-sottomissjoni tal-offerti;
Billi perjodu taż-żmien ta' għaxart ijiem huwa x'aktarx aħjar sabiex jiġi żgurat maniġġjar effiċjenti tal-proċedura ta' l-offerti filwaqt li tgħin lill-operaturi biex jiġu mgħarrfa fi żmien xieraq;
Billi l-miżuri provvduti f'dan ir-Regolament huma b'mod konformi mal-opinjoni tal-Kumitat ta' Ġestjoni taċ-Ċereali,
ADOTTAT DAN IR-REGOLAMENT:
Artikolu 1
It-tieni sentanza ta' qabel ta' l-aħħar ta' Artikolu 1(2) tar-Regolament (KEE) Nru 584/75 hija hawnhekk mibdula b'dan li ġej:"Bejn il-pubblikazzjoni ta' l-istedina għall-offerti u l-ewwel data fissata għas-sottomissjoni ta' l-offerti, għandu jitħalla perjodu taż-żmien ta' mill-inqas għaxart ijiem."
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fis-16 ta' Frar 1990.